हादराव कर’ना जिउसानि गिख्रंथाव थासारिनि थाखाय सिबिएसइआ जि आरो जिनै थाखोनि जोबथा आनजादखौ बोखारबाय। बिनि उनाव गोबां हादरसानि हादरसा सोलोंथाइ बर्डफोरजों लोगोसे आसाम सोरखाराबो आनजाद खुंनायखौ बोखारबाय। दा आसाम सोरखारा दिनै मेट्रिक आरो हायारसेकेन्दारिनि जोबथा आनजाद खुंनायखौ बोखारनायनि उनाव फरायसा- फरायसुलिफोरनि नम्बरखौ माबोरै होनाय जागोन बेखौ लानानै एसे गोथौवै साननायनि सम फैबाय। मिथिनाय बादिब्ला आसामाव मेट्रिक आरो हायारसेकेन्दारिनि जोबथा आनजाद खुंफुंनायनि सायाव आसु, एबसु आरो माखासे फरायसा आफादजों दिनै फिन आसामनि सोलोंथाइ मन्थ्रिआ सावरायलायनाय जादोंमोन ।बे सावरायलायनायाव दासान्दै आसामाव जाबाय थानाय कर’नानि थासारिखौ नोजोर होनानै आनजादखौ खुंफुंनो हायैखौनो बांसिन नुहुरो। जायनि थाखाय आसाम सोरखारा मेट्रिक आरो हायारसेकेन्दारिनि जोबथा आनजादखौ खुंफुंनाय जानाय नङा होननानै थिरांथा लाबाय । बे बेलायाव आनजाद खुंनायखौ बोखांनानै सोलोंथाइ मन्थ्रि रण’ज पेगुआ बुङो दि, मेट्रिक आरो हायारसेकेन्दारिनि जोबथा आनजादखौ बोखारदोंब्लाबो नम्बर होनायनि सायाव मोननै आफाद दानानै होनाय जागोन। बे आफाद मोननैनि मोनसेआ थाखो 10 आरो मोनसेआ थाखो 12 नि थाखाय खालामनाय जागोन होननानै फोरमायदों । लोगोसे फरायसा-फरायसुलिफोरनि सिगांनि नम्बरफोरखौ नायनानैसो नम्बर होनायनि सायाव थिरांथा लागोन। बिनि उनाव 31 जुलाइ खालाराव आनजादफोरनि फिथायखौ फोसावगोन आरो फिथायाव सिगां बोसोरफोराव फोसाव बोनाय बादि टप 10 फरायसा-फरायसुलिनि मुंफोरा फोसावजागोन। आसामनि सावस्रि मन्थ्रि केशव महन्तआ फोरमायनाय बादिब्ला थांनाय 16 जुनाव केबिनेट मेलनि थिरांथानि सायाव बुङोदि आसामनि गिबि मन्थ्रि हिमन्त बिस्व शर्माआ आफाद सामलायनानै केबिन जथुमायाव आनजाद खुंफुङैखौनो साबसिन जागोन होननानै बोसोन होदोंमोन। दा माखासे हादरसाफोरजों लोगोसे आसामाव आनजाद खुंनायखौ बोखांनायनि उनाव फरायसा- फरायसुलिफोरखौ माबोरै सुमोनथाय लागोन, बे मोनसे जेंना सिखांगोन बादि नुहुरो ! मानोना मेट्रिक थामहिनबा जि थाखोनि जोबथा आनजादनि फिथाया मोनसे मोजां कलेज एबा जौसिन फरायसालिफोराव फरायनो मोननाय । बेरा फारसे हायारसेकेन्दारिनि जोबथा आनजाद थामहिनबा जिनै थाखोनि जोबथा आनजादा सासे फरायसा- फरायसुलिनि इयुन जिउखांनायनि सायाव सोनारो। बि फरायसा- फरायसुलिफोरखौ सुमोनथाय लानायनि माबा गुबुन राहा दिहुननो हागोनना ? मानोना थाखो जि आरो थाखो जिनैनि सुमोनथायफोरा समान जानाय नङा। थाखो जिनि आनजादनि फिथायखौ नायनानै सासे फरायसा- फरायसुलिनि सुमोनथायखौ फरायसालिनि फोरोंगिरिनि जोहै खालामनो हागोनना ? बि खामानिखौ जेबो दावराव दावसि खालामा जासे फोजोबनो नाजानायनि अनगायै गुबुन राहाखौ नुहुराखै। दा दिल्ली जौसिन बिजिरसालियाव गंसे फरायसालिया इसिङारिनि जोहै थाखो जिनि जोबथा आनजाद होगिरिफोरखौ सुमोनथाय लानायनि सायाव मोनसे नायबिजिरनाय जागासिनो दं। बिजिरसालिया सिबिएसइ, मिरु सोरखार आरो दिल्ली सोरखारनिसिम बिनि सोमोन्दै मिथिसारलाइ दैथाय हरखाबाय। उन समफोराव बिदि रोखोमनि गोबां केसनि अनजिमाया बांगोनखौ नुहुरो। मानोना माबेबा फरायसालिया गावनि फरायसालिखौ मोजां दिन्थिनो फरायसा- फरायसुलिफोरनो नाम्बार बुरजा होगोना बारा गिदिर बाथ्रा नङा। नाथाय आनजाद खुंनो हायैनि जाहोनाव बिदि राहा लायाबाबो जाया। बिदि फरायसालिफोरनि फोरोंगिरिफोरानो नम्बरखौ होयाबा गुबुन फरायसालिनि फोरोंगिरिफोरा होनो हानायखौ गोरलै नुहुरा। बिनिखायनो जेरैखि जाया देग्लायनि मेट्रिक आरो हायारसेकेन्दारिनि जोबथा आनजाद होगिरि फरायसा- फरायसुलिफोरखौ कभिड जिउसानि सनदेरनायनिफ्राय रैखा खालामनायानो सोरखारनि गाहाइ खामानि जानानै फैदों। दा बिदिनो थांनाय बोसोरनि मार्स दाननिफ्राय जोंनि हादरनि सोलोंथाइ फसंथानफोराव अनलाइन सोलोंथायनि राहाया जागासिनो दं।  बिदि राहायै जुदि सोलिनानै दंजेब्ला अब्ला मेट्रिक आरो हायारसेकेन्दारिनि जोबथा आनजाद लिरग्रा फरायसा- फरायसुलिफोरखौ सुमोनथाय लानायनि सायावबो साननो हागौमोन होननानै सानखांनाय फैदों। मानोना नीट, जेइइ बायदि आनजादफोरखौ अनलाइननि जोहैनो मावफुंनो आखायाव लादों होननानै मिथिनाय जादों। बिदि खालामो मोनब्ला फरायसा- फरायसुलिफोरा कभिड जिउसानि सनदेरनायनिफ्राय रैखा मोनगौमोन। आरो बिसोरनि रोंनायनि सायावबो सुमोनथाय जागौमोन ! नाथाय बिदि राहाखौ हरखाब थिरांथा लानायाबो गोरलै बाथ्रा नङा। जियानो जाया मानो बे कर’नानि गिख्रंथाव थासारियाव जोंनि सोलोंथायनि राहा आरो फरायसा- फरायसुलिफोरनि सुमोनथाया मोनसे रोंगौथिनि गेजेरजों गोदानथि टेकन’लजिखौ मोजाङै हमदांनो हाहोबाय। दा सोरखारा बिदि हरखाब थिरांथा लानाय आयदाया समनि थिननाय होननानै गनायनायनानै लानांसिगोन ।